钦定古今图书集成/明伦汇编/闺媛典/第097卷 > 皇清三 > 平阳烈妇
## 钦定古今图书集成/明伦汇编/闺媛典/第097卷 > 皇清三 > 平阳烈妇

按《临汾县志》：“妇不知姓氏，亦不知何许人。因姜瓖之乱，为兵所掠。顺治七年，行至定州唐城村清水河侧文昌阁下，以烬煤书绝命词于壁，自缢而死。定州知州王某，具棺殓致祭，立墓殡于阁后，勒其诗于石，竖之阁下。其题云：‘妾古晋平阳名族女，因姜瓖作乱，为官兵所掠，迫胁不从。至古滱中山陶唐故墟，回首家乡，曰归无日。遥遥山水，见父母以何年；戚戚心颜，睹良人之不再。明月在天，清水在地，愿毕命于兹所，庶几其与水同清，与月同明而已’。” 《诗》曰：“血泪春衫染绛纱，天涯哭望已无家。寄将楼下香魂在，与结来生并蒂花。红颜白首尽成灰，弃女抛男逐马来。夫面已知无日见，妾身今去不须回。两行血泪频偷滴，百道愁眉锁不开。” “今夜风清天上月，存亡乖隔实堪哀。” “生长深闺二十年，岂知今日逐风烟。一身未死遭强逼，归洁惟应有夜泉。清水从教流弱质，凉蟾可许引归魂。” “深恩未报今生志，愿与来生作子孙。” “古滱能分浊与清，妾身怎肯落风尘。孤儿未许从他姓，烈女何曾事二人。白练无情心似” 铁，黄泉有恨骨如银。从他巴峡猿啼苦，到此应知不惨神。